༈།།ལྷན་ཅིག་སྐྱེས་གྲུབ་ཀྱི་གཞུང་འགྲེལ་བཞུགས་སོ།།༄༅རྒྱ་གར་སྐད་དུ།ས་ཧ་ཛ་སིདྡྷི་པཏྶ་ཏི་ནཱ་མ།བོད་སྐད་དུ།
ལྷན་ཅིག་སྐྱེས་གྲུབ་ཀྱི་གཞུང་འགྲེལ་ཞེས་བྱ་བ།བྱང་ཆུབ་སེམས་དཔའ་དཔལ་ཕྱག་ན་རྡོ་རྗེ་ལ་ཕྱག་འཚལ་ལོ།།དྲི་མེད་ཆོས་འབྱུང་གཙང་མའི་གནས་མཆོག་ཉམས་དགའ་བར།།ཕུང་པོ་ལ་སོགས་བདུད་རྣམ་བཞི་པོ་མི་
འཇུག་ཕྱིར།།ཚད་མེད་བཞི་ཡི་སྒོ་གླེགས་ལེགས་པར་སྡོམ་མཛད་ནས།།འདྲེན་པ་གང་བཞུགས་དེ་རྣམས་ལ་ནི་བདག་ཕྱག་འཚལ།།སྐྱེས་མཆོག་དེ་རྣམས་ཞབས་ལ་ཕྱག་བྱས་ནས།།འགྲོ་བས་ལྷན་ཅིག་སྐྱེས་རྟོགས་མེད
པཔའི་ཕྱིར།།དྲི་མེད་ལྷན་ཅིག་སྐྱེས་པའི་གཞུང་འགྲེལ་འདི།།འགྲོ་ལ་ཕན་ཕྱིར་དཔལ་མོ་བདག་གིས་བྲི།།དེ་ཅིའི་ཕྱིར་ཞེ་ན།ལྷན་ཅིག་སྐྱེས་པའི་རང་བཞིན་ལས་ཁ་ཕྱིར་ཕྱོགས་པར་གྱུར་པའི་དབང་གིས་འཛམ་བུ་གླིང་བའི
སྐྱེ་བོ་རྣམས་སྡིག་པའི་ལས་ལ་གཞོལ་བར་འགྱུར་ཏེ།དེའང་དགོངས་པ་ལུང་སྟོན་པ་ཞེས་བྱ་བ་རྣལ་འབྱོར་ཆེན་པོའི་རྒྱུད་ལས།ཇི་སྐད་དུ།དེ་ནས་བཅོམ་ལྡན་འདས་ཀྱིས་གསང་བ་པའི་བདག་པོ་བྱང་ཆུབ་སེམས་དཔའ་ཕྱག་ན་རྡོ་རྗེ
ལ་བཀའ་སྩལ་པ།གསང་བའི་བདག་པོ་དོན་རྒྱས་པའི།།ཚུལ་ཆེན་འདི་ནི་རྙེད་གྱུར་ན།།ཇི་བཞིན་དོན་རྙེད་མ་བཟུང་བས།།དེའི་ཕྱིར་ལམ་ངན་དག་ཏུ་ལྷུང་།།རྟག་པར་མངོན་པའི་ང་རྒྱལ་ལ།།རབ་ཏུ་དགའ་དང་ལྡན་པ་ཡི།།

རྣལ་འབྱོར་པ་རྣམས་བདག་ཅེས་སྨྲ།།ཆོས་ནི་གཡོ་ཡིས་བྱེད་འགྱུར་ལ།།དེས་ནི་འདུས་པ་མི་ཤེས་པར།།དམ་ཚིག་ལ་སོགས་སྤྱོད་བྱེད་ལ།།གསང་བ་གསུང་བར་མི་བྱེད་ཅིང་།།ཐམས་ཅད་དུ་ནི་རབ་ཏུ་སྟོན།།མངོན་སུམ་སངས
རྒྱས་དང་འདྲ་བའི།།སློབ་དཔོན་ལ་སྨོད་བཀུར་མི་བྱེད།།སྐད་ཅིག་ཙམ་གྱིས་ཁོང་ཁྲོ་ཞིང་།།དེ་བཞིན་སྐད་ཅིག་གིས་རྗེས་ཆགས།།མ་དང་སྲིང་མོ་བུ་མོ་སོགས།།བགྲོད་མིན་ལ་ནི་འཁྲིག་སྤྱོད་ཅིང་།།ཕ་དང་མ་གསོད་དེ
བཞིན་དུ།།སྲོག་ཆགས་གཞན་ཡང་མང་དུ་གསོད།།དེ་བཞིན་རྫུན་གྱི་ཚིག་སྲ་ཞིང་།།ཁྱད་པར་དུ་ཡང་རྐུ་བར་བྱེད།།གཞན་གྱི་ཆུང་མའི་ཐད་འགྲོ་ཞིང་།།ངན་སྨད་གཞན་ཡང་བྱེད་པར་འགྱུར།།དེ་ཉིད་ཡེ་ཤེས་རང་བྱུང་བའི།།།
དམ་ཚིག་རྣམས་ནི་དེས་མི་ཤེས།།ཉེས་པ་ཅུང་ཟད་ཙམ་ལ་ཡང་།།མངོན་སྤྱོད་དྲག་པོ་བྱེད་འགྱུར་ལ།།རྣལ་འབྱོར་རབ་སྦྱོར་དམན་པ་ཡི།།སྔགས་པ་རྣམས་ཀྱིས་འགྲུབ་མི་འགྱུར།།བརྟག་པ་ཕྱི་ཡི་བསྟན་བཅོས་དགའ།།དེ་ཡི།།
སྦྱོར་ལ་མཁས་པ་དང་།།རང་གི་དམ་ཚིག་སྤངས་ནས་ནི།།ལྕགས་ཀྱུ་མེད་པའི་གླང་ཆེན་བཞིན།།འདོད་ཆུ་དག་ཏུ་འཁྱམས་པར་བྱེད།།སྔགས་དང་ཕྱག་རྒྱའི་སྦྱོར་བ་ཡིས།།འཚོ་བ་དག་ཀྱང་སྒྲུབ་པར་བྱེད།།གང་དུ་རྙེད།།
པ་འཐོབ་འགྱུར་བར།།གསང་སྔགས་ཚུལ་ཆེན་འཆད་པར་འགྱུར།།ཞེས་གསུངས་པ།དེ་བས་ན་བདག་གིས་ལྷན་ཅིག་སྐྱེས་པའི་ཚུལ་ཟབ་མོ་ཉན་ཐོས་དང་།རང་རྒྱལ་བ་དང་།ཕྱི་རོལ་པའི་ཐུབ་པ་རྣམས་དང་།རྟག་པ་དང

ཆད་པར་ལྟ་བ་རྣམས་ཀྱིས་རྟོགས་པར་དཀའ་བ་དང་།དུས་གསུམ་གྱི་དེ་བཞིན་གཤེགས་པ་རྣམས་ཀྱིས་རྒྱས་བཏབ་པ་དང་།སྒྱུ་མ་ཡོངས་སུ་བསྟེན་པ་རྣམས་ལ་རྣ་བ་ནས་ན་བར་འཇམ་
འགྱུར་བ་གང་ཡིན་པ་དེ་ལེགས་པར་བསྟན་པར་བྱའོ།།དེའང་རེ་ཞིག་བརྗོད་པར་བྱ་བའི་ལྷན་ཅིག་སྐྱེས་པ་འདིའི་རྗོད་པར་བྱེད་པའི་གཞུང་གི་ཚོགས་ནི།དང་པོ་ཁོ་ནར།དཔལ་ལྡན་རོལ་པའི་ལྷ་མོ་ཆེ།།ཞེས་པ་ནས།།
ཡང་དང་ཡང་དུ་ཀུན་ལ་འདུད།།ཅེས་པའི་བར་གྱིས་ནི་ལྷན་ཅིག་སྐྱེས་པའི་མན་ངག་དཔལ་ཨོཾ་རྒྱན་གྱི་གནས་ནས་བྱང་ཆུབ་སེམས་དཔའ་ཕྱག་ན་རྡོ་རྗེའི་སྤྲུལ་པ་ལས་བླ་མ་གཅིག་ནས་གཅིག་ཏུ་བརྒྱད་པའི་ལོ་རྒྱས་དང་།ལྷན་ཅིག
སྐྱེས་པ་འདི་ཉིད་ཀྱིས་མ་རིག་པའི་ཉོན་མོངས་པ་མཐར་བྱེད་པས་གཤིན་རྗེ་ཡིན་པ་དང་།སའི་བདག་པོ་དབང་པོའི་བློས་རྒྱལ་སྲིད་ཡོངས་སུ་སྤངས་ནས་རབ་ཏུ་བྱུང་སྟེ།དུར་ཁྲོད་བསྟེན་པ་ལ་སོགས་པའི་གླེང་གཞི་སྟོན་ཅིང་།བླ
་གོང་མ་རྣམས་ལ་ཕྱག་འཚལ་བ་སྟོན་པར་བྱེད་དོ།།དེ་རྣམས་ཞབས་ལ་ཞེས་བྱ་བ་ནས་བརྗོད་པར་བྱ།།ཞེས་པའི་བར་གྱི་རྐང་པ་གཉིས་ཀྱིས་ལྷན་ཅིག་སྐྱེས་པ་བརྩམ་པ་སྟོན་པར་བྱེད་དོ།།ཀུན་འགྲོ་ལྷན་ཅིག་སྐྱེས་ཞི་བ།
ཞེས་པ་ནས།གཞུང་ལས་མ་གཏོགས་རྙེད་མ་འགྱུར།།ཞེས་པའི་བར་གྱིས་ནི་ལྷན་ཅིག་སྐྱེས་པའི་རང་བཞིན་རྒྱུ་བ་དང་མི་རྒྱུ་བའི་དངོས་པོ་མཐའ་དག་ལ་ཁྱབ་པ་ཡིན་ཡང་།བླ་མའི་ཞ་ལ་ལས་མ་གཏོགས་པར་མི་རྙེད་པར་སྟོན་པར

བྱེད་དོ།།གོང་དང་མཚུངས་པར་སྐྱེས་པ་ན།།ཞེས་པ་ནས།དེས་ན་འབད་པ་མེད་པར་འཐོབ།།ཅེས་པའི་བར་གྱིས་ནི་བླ་མའི་ཞལ་ལས་རྙེད་པའི་རྗེས་ལ་འབད་པ་མེད་པའི་ཚུལ་གྱིས་ཏིང་ངེ་འཛིན་གྱི་རོ་ཉམས་སུ་མྱོང་བ་དང་།
ལྷན་ཅིག་སྐྱེས་པའི་ངེས་ཚིག་སྟོན་པར་བྱེད་དོ།།ཐེ་ཚོམ་མེད་ཅིང་རྟོག་མེད་པ།།ཞེས་པ་ནས།ལྷན་ཅིག་སྐྱེས་པ་འཐོབ་པར་འགྱུར།།ཞེས་པའི་བར་གྱིས་ནི་ལྷན་ཅིག་སྐྱེས་པ་ཉམས་སུ་མྱངས་ན་ཟ་བ་དང་མཆོངས་པ་ལ་སོགས
པའི་དུས་སུའང་མི་འབྲལ་བར་སྟོན་པར་བྱེད་དོ།།རྟོག་དང་བྲལ་ཞིང་མངོན་སུམ་པ།།ཞེས་པ་ནས།ལྷན་ཅིག་སྐྱེས་པར་ངེས་བརྗོད་བྱ།།ཞེས་པའི་བར་གྱིས་ནི་རྟོག་པ་མེད་པའི་ལྷན་ཅིག་སྐྱེས་པས་བསྐུལ་བའི་དབང་གིས
སྙིང་རྗེའི་ཚ་བཅུ་དྲུག་པ་ཟླ་བ་ཡར་གྱི་ངོ་བཞིན་པའི་ཆོས་ཅན།སེམས་ཅན་དང་།ཆོས་དང་།དམིགས་པ་མེད་པ་ལ་སོགས་པ་དང་ལྡན་པ་ལྷན་ཅིག་སྐྱེས་པ་ཡིན་པར་སྟོན་པར་བྱེད་དོ།།ལྷན་ཅིག་སྐྱེས་འདི་དངོས་རྣམས་ཀྱི།།
ཞེས་པ་ནས།འགྲོ་བའི་གྲོང་ཁྱེར་དག་ཏུ་འཁྱམས།།ཞེས་པའི་བར་གྱིས་ནི་ལྷན་ཅིག་སྐྱེས་པ་འདི་ཉིད་བདེ་སྡུག་ཐམས་ཅད་ཀྱི་གཞི་ཡིན་པ་དང་།ལྟ་བ་དང་གྲུབ་པའི་མཐའ་འཛིན་པ་ཐམས་ཅད་ཀྱི་རྩོད་པའི་གཞིར་གྱུར་པ་དང་།
འགྲོ་བ་གང་གིས་ལྷན་ཅིག་སྐྱེས་པ་མ་ཤེས་པ་དེ་དག་སྡུག་བསྔལ་གྱི་ཕུང་པོ་ལས་མི་གྲོལ་བར་སྟོན་པར་བྱེད་པའོ།།སངས་རྒྱས་བདག་ཉིད་ལུས་ལ་ནི།།ཞེས་པ་ནས།དེ་ཡིས་སྡིག་པ་མ་བྱས་སམ།།ཞེས་པའི་བར་གྱིས་ནི་གང་ཞིག།

ལྷན་ཅིག་ཤེས་པའི་རང་བཞིན་ལ་དེའི་རང་བཞིན་དུ་མ་རྟོགས་པའི་སྐྱེས་བུ་དེ་རྣམས་སྡིག་ཆེན་ཡིན་པར་སྟོན་པར་བྱེད་དོ།།བདག་ཉིད་ངེས་པར་སངས་རྒྱས་ཀུན།།ཞེས་པ་ནས།དངོས་པོ་ཀུན་ལ་ཡང་།།།
དག་་གནས།།ཞེས་པའི་བར་གྱིས་ནི་འགྲོ་བ་ཐམས་ཅད་སངས་རྒྱས་ལ་སོགས་པའི་རང་བཞིན་ཡིན་པར་སྟོན་ཏེ།འདི་ལྟར་ལྷན་ཅིག་སྐྱེས་པས་དངོས་པོ་ཐམས་ཅད་ལ་ཁྱབ་པ་ཡིན་པའི་ཕྱིར་རོ་ཞེས་བྱ་བར་སྟོན་པར་བྱེད་དོ།།ལྷ་དང་ལྷ་མིན།།
ཀླུར་བཅས་དང་།།ཞེས་པ་ནས།གླེན་པ་རྨོངས་པས་མི་ཤེས་སོ།།ཞེས་པའི་བར་གྱིས་ནི་བདག་ཏུ་ལྟ་བ་ཅན་གྱི་ལྷ་ཚངས་པ་ལ་སོགས་པ་དང་།དྲང་སྲོང་རྒྱས་པ་ལ་སོགས་པ་རྣམས་ཀྱིས་ལྷན་ཅིག་སྐྱེས་པ་ཤེས་པར་མི་འགྱུར་རོ།།
ཞེས་་སྟོན་པར་བྱེད་དོ།།མཆོག་གི་གོ་འཕང་མི་ཤེས་ཕྱིར།།ཞེས་པ་ནས།དེ་ཡིས་ཀུན་ནས་མི་ཤེས་སོ།།ཞེས་པའི་བར་གྱིས་ནི་ལྷན་ཅིག་སྐྱེས་པ་མ་ཤེས་པས་གྲུབ་པའི་མཐའ་དུ་མ་འཛིན་ཅིང་རྩོད་པར་སྟོན་པར་བྱེད་དོ།།ཐེག་ཆེན་ཤིན
ཏུ་ཡངས་པ་ལ།།ཞེས་པ་ནས།བླ་མ་དེ་ཡིས་འགྲོ་བ་སྩོལ།།ཞེས་པའི་བར་གྱིས་ནི་གསང་བའི་ཐེག་པ་ཉིད་དུ་བསྟན་པའི་ལྷན་ཅིག་སྐྱེས་པ་བླ་མ་གཅིག་ནས་གཅིག་ཏུ་འོངས་པ་སྟོན་པ་གང་ཡིན་པའི་བླ་མ་དེས་ཉོན་མོངས་པ་རྩད
ནས་གཅོད་པར་སྟོན་པར་བྱེད་དོ།།བསྒོམ་བྱ་སྒོམ་བྱེད་འབྲེལ་པའམ།།ཞེས་པ་ནས།དོར་བ་ཉིད་དུ་ཡོངས་སུ་བརྟག།ཅེས་པའི་བར་གྱིས་ནི་སློབ་བཞིན་པའི་རྣལ་འབྱོར་པ་རྣམས་ལ་གདམས་པར་སྟོན་པར་བྱེད་དོ།།དེ་བཞིན་དུའང་།

ཞེས་པ་ནས།དེ་ཡིས་ཐམས་ཅད་རྫོགས་པར་འགྱུར།།ཞེས་པའི་བར་གྱིས་ནི་རྟོགས་པའི་ཏིང་ངེ་འཛིན་མ་ལུས་པར་སྟོན་པར་བྱེད་ཅིང་།ཞར་ལ་ལྷན་ཅིག་སྐྱེས་པ་མ་ཡིན་པར་སྟོན་པར་བྱེད་དོ།།ཐུབ་པས་སྔོན་དུ་གང་གསུང་པའི།།།
ཞེས་པ་ནས།གང་ཞིག་མཐོང་བ་དེ་བདེན་མིན།།ཞེས་པའི་བར་གྱིས་ནི་ཇི་ལྟར་བརྟགས་པ་དེ་ལྟར་རྟོགས་པའི་རྣལ་འབྱོར་བློའི་ཡུལ་དུ་འབྱུང་བར་སྟོན་པར་བྱེད་དོ།།གང་མ་མཐོང་བ་དེ་བདེན་ཏེ།།ཞེས་པ་ནས།བླ་མ་མཆོག་གིས།
སྔོན་དུ་གསུངས།།ཞེས་པའི་བར་གྱིས་ནི་ལྷན་ཅིག་སྐྱེས་པའི་རང་གི་ངོ་བོ་རྒྱས་པར་སྟོན་པར་བྱེད་དོ།།དཔལ་ལྡན་རོལ་པའི་ལྷ་མོའི་དྲིན་གྱིས་ནི།།ཞེས་པ་ནས།ལན་གཅིག་གིས་ནི་བདེ་བ་ཆེན་པོ་མཁྱེན།།ཞེས་པའི་བར
གྱིས་ནི་བླ་མ་གོང་མ་རྣམས་ལས་བརྒྱད་པའི་དབང་གིས་སའི་བདག་པོ་དབང་པོའི་བློས་ཀྱང་ལྷམ་དཔལ་མོ་ལས་རྟོགས་ཤིང་ཁོང་དུ་ཆུད་པ་སྟོན་པར་བྱེད་དོ།།ཐེ་ཚོམ་མེད་ཅིང་རྟོག་པ་མེད།།ཅེས་པ་ནས།སྲིད་པའི་མཚོ་ལས་སངས་རྒྱས་
བཞིནན།།ཞེས་པའི་བར་གྱིས་ནི་བདག་དབང་པོའི་བློས་ཇི་ལྟར་སྤྱད་པ་ལྟར་བདག་ལས་གཞན་པའི་རྣལ་འབྱོར་པ་རྣམས་ཀྱིས་ཀྱང་ལྷན་ཅིག་སྐྱེས་པ་ལ་དེ་ལྟར་འཇུག་པར་བྱེད་ནའང་སྲིད་པའི་གཟེབས་ལས་གྲོལ་བར་འགྱུར་རོ།།ཞེས་སྟོན་པར་བྱེད།
།།བདག་ཉིད་ཀྱིས་ནི་དྲན་དོན་དུ།།ཞེས་པ་ནས།བདག་ལ་བཟོད་མཛོད་སེམས་ཅན་ཆེ།།ཞེས་པའི་བར་གྱིས་ནི་བདག་གིས་གཞུང་བརྩམས་པ་ལ་རང་ཉིད་ང་རྒྱལ་མེད་པའི་ཚུལ་དང་བཟོད་པ་གསོལ་བ་སྟོན་པར་བྱེད་དོ།།གང་ཞིག་ཅུང

ཟད་འདི་བརྗོད་པས།།ཤེས་པ་ནས།ལྷན་ཅིག་སྐྱེས་གྲུབ་ཐོབ་པར་ཤོག།ཅེས་པའི་བར་གྱིས་ནི་དགེ་བའི་རྩ་བ་བསྔོ་བ་སྟོན་པར་བྱེད་དོ།།དེ་ལྟར་དོན་མདོར་བསྡུས་ཏེ་བསྟན་ནས།ད་ནི་ཡན་ལག་
གི་དོན་དགྲོལ་བར་བྱའོ།།དེ་ལ།དཔལ་ལྡན་རོལ་པའི་ལྷ་མོ་ཆེ།།ཞེས་བྱ་བ་ལ་སོགས་པ་སྨོས་ཏེ།དེ་ལ་བདག་དང་གཞན་གྱི་དོན་བྱེད་ནུས་པ་གང་ལ་ཡོད་པ་དེ་ནི་ཤྲཱི་སྟེ།དཔལ་ཡིན་ལ།དེས་འགྲོ་བའི་དོན་དུ་རོལ་པར་མཛད་ཅིང་།།
ལུས་ངག་གི་སྤྱོད་པ་རླབས་པོ་ཆེའི་རོལ་པ་མཛད་ཅེས་བྱ་བའི་དོན་ཏོ།།ལྷ་མོ་ཞེས་བྱ་བ་ནི་ལུས་ལས་སྐྱེས་པའི་བདེ་བ་ལ་ལོངས་སྤྱོད་ཅིང་བདེ་བ་དེ་དང་ལྡན་པ་ལ་ལྷ་མོ་ཞེས་དགོངས་སོ།།དེའང་དཔལ་ཨོ་རྒྱན་གྱི་ཡུལ་ན་རིན་པོ་ཆེས་
བརྒྱན་པ་ཞེས་བྱ་བའི་ནགས་ཚལ་དགོན་པ་ཞིག་ན།གསང་བའི་བདག་པོའི་སྤྲུལ་པར་གྱུར་པ་དྲང་སྲོང་འགྲོ་བ་དབུགས་འབྱིན་པ་ཞེས་བྱ་བ་སྐལ་བ་དང་ལྡན་པ་རྣམས་ལ་ལྷན་ཅིག་སྐྱེས་པའི་རིན་པོ་ཆེའི་མན་ངག་གི་རྒྱུད་བསྟན་པར་བྱ་བའི།
ཆེད་དུ་བཞུགས་པར་གྱུར་ཏོ།།དུས་དེ་ན་ཡུལ་དེའི་རྒྱལ་པོ་མཐོང་བས་དགའ་བ་ཞེས་བྱ་བ་ལ་བུ་མོ་རོལ་པ་མོ་ཞེས་བྱ་བ་མཛེས་པ།བལྟ་ན་སྡུག་པ།སྐྱེས་བུ་ཐམས་ཅད་ཀྱི་ཡིད་འཕྲོག་པ་ཞིག་བཙས་སོ།།བུ་མོ་དེ་ཆུང་ངུ་ནས་སངས་རྒྱས་ཀྱི
སྦ་དང་།ཆོས་དང་།དགེ་འདུན་ལ་དད་ཅིང་།ལུས་དང་།ངག་དང་།ཡིད་ཁྱད་པར་དུ་དུལ་བ་དང་ལྡན་ནོ།།དེ་ཆེར་སྐྱེས་ནས་གཡོག་མོ་བུ་མོ་ལྔ་བརྒྱ་དང་ལྷན་ཅིག་ཏུ་རིན་པོ་ཆེས་བརྒྱན་པའི་ནགས་ཚལ་དགོན་པ་བལྟ་བར་དོང་དོང་བ།

ལས་དགོན་པ་དེར་ཕྱིན་པ་ལ།དགོན་པ་དེ་ན་དྲང་སྲོང་མདོག་ནག་པ།སྐྲ་ཁམ་པར་འདུག་པ།བྷཱུ་དང་ཤིང་ཤུན་ལུས་ལ་གྱོན་པར་འདུག་པ།དེ་མཐོང་བ་ལས་བུ་མོ་ལྔ་བརྒྱ་པོ་སྐྲག་པར་གྱུར་ནས།ཨེ་མ་གནོད་སྦྱིན།ཨེ་མ་གནོད་སྦྱིན།།
ཞེས་བྱ་བའི་སྲ་སོ་སོ་ནས་བཏོན་ཏོ།།གཞོན་ནུ་མ་རོལ་པ་མོས་དྲང་སྲོང་དེ་མཐོང་མ་ཐག་ཏུ་ཡིད་དགའ་བ་དང་བདེ་བ་ཆེར་སྐྱེས་པར་གྱུར་ནས།བུ་མོ་ལྔ་བརྒྱ་པོ་ལ་སྨྲས་པ།བུ་མོ་རྣམས་མ་འཇིགས་ཤིག་དང་།འདི་ནི་དྲང་སྲོང་ཡིན་ཏེ།གནོད་།།
སྤྲིན་མ་ཡིན་པར་ངེས་སོ།།དེ་ཅིའི་ཕྱིར་ཞེ་ན།ཁོ་མོས་མཐོང་མ་ཐག་ཁོ་མོ་ཡིད་དགའ་བ་དང་བདེ་བ་སྐྱེས་པ་ལས་ན།འདི་ནི་གདོན་མི་ཟ་བར་གནོད་སྦྱིན་མ་ལགས་ཀྱི།ཁོ་མོ་ཅག་རྗེས་སུ་འཛིན་པའི་བྱང་ཆུབ་སེམས་དཔའ་ཞིག་ལགས་སོ།།།
དེ་ཅིའི་སླད་དུ་ཞེ་ན།གཞན་ཡང་ཡུལ་ཁམས་འདི་ནི་དཔལ་ཨོ་རྒྱན་ཞེས་བྱ་བ་བྱང་ཆུབ་སེམས་དཔའ་ཆེན་པོ་ཕྱག་ན་རྡོ་རྗེས་བྱིན་གྱིས་བརླབས་པའི་གནས་ཡིན་ནོ་ཞེས་གྲགས་པས།གནོད་སྦྱིན་མི་མ་ཡིན་པ་འདིར་གནས་པར་མི་འགྱུར་རོ།།
ཞེས་བསྒོས་པ་དང་།བུ་མོ་ལྔ་བརྒྱ་པོའང་ཡིད་བརྟན་ཞིང་སྐྲག་པ་མེད་པར་གྱུར་ཏོ།།དེ་ནས་གཞོན་ནུ་མ་རོལ་པ་མོས་གཡོག་བུ་མོ་ལྔ་བརྒྱ་དང་བཅས་ནས་མེ་ཏོག་དྲི་ཞིམ་པོ་དང་བཅས་པས་དྲང་སྲོང་ལ་མཎྜལ་བྱས་ཏེ།གུས་པ་དང་བཅས་པས།
ཕྱག་བྱས་ནས།མགྲིན་གཅིག་ཏུ་འདི་སྐད་ཅེས་གསོལ་ཏོ།།དྲང་སྲོང་ཆེན་པོ་ཁོ་མོ་ཅག་ལ་བསྐྱབ་ཏུ་གསོལ།ཁོ་མོ་ཅག་རྗེས་སུ་གཟུང་དུ་གསོལ།ཁོ་མོ་ཅག་གི་བདག་ཏུ་ལྟ་བའི་མདུད་པ་གཅད་དུ་གསོལ།ཁོ་མོ་ཅག་གི་མ་རིག་པའི་ལིང་།

ཏོག་བསལ་དུ་གསོལ།ཞེས་གསོལ་བ་དང་།བུ་མོ་དེ་དག་ལ་དྲང་སྲོང་གིས་སྨྲས་པ།ཀྱེ།གཞོན་ནུ་མ་རྣམས།ཁོ་བོ་ནི་ཡང་དག་པའི་གནོད་སྦྱིན་ནོ།།ཁོ་བོ་ནི་འཁོར་བ་པའི་ཉོན་མོངས་པ་གཅོད
པའི་གནོད་སྦྱིན་ནོ།།ཁོ་བོ་ནི་འགྲོ་བ་རྣམས་ཀྱི་བདག་ཏུ་ལྟ་བའི་སྲོག་དང་ཕྲལ་ནས་བདག་མེད་པའི་གནས་སུ་འཁྲིད་པར་བྱེད་པའི་གནོད་སྦྱིན་ནོ།།ཞེས་བསྒྲགས་ཏེ་བུ་མོ་རོལ་པ་མོའི་སྤྱི་བོར་ལག་པ་གཡས་པ་བཞག་ནས།བུ་མོ་དྲ་ན།
པར་གྱུར་ཏམ།དྲན་པར་གྱུར་ཏམ།ཞེས་བརྗོད་པས།བུ་མོ་དེས་སྔོན་གྱི་གྱི་བ་དྲན་ཏེ།སྔོན་གྱི་དགེ་བའི་བཞིས་གཉེན་གསང་བའི་དཀྱིལ་འཁོར་དུ་མངོན་པར་དབང་སྐུར་བར་བྱེད་པ།བྱང་ཆུབ་སེམས་དཔའ་ཕྱག་ན་རྡོ་རྗེའི་སྤྲུལ་པ་ཡིན་པ་ལེགས་
པར་དྲན་པར་གྱུར་ཏེ།ལན་བརྒྱ་སྟོང་དུ་མར་གཡས་ཕྱོགས་ནས་བསྐོར་བ་བྱས་ནས་ཞབས་ལ་ཡང་དང་ཡང་དུ་གཏུགས་སོ།།བུ་མོ་ལྔ་བརྒྱ་པོས་ཀྱང་བུ་མོ་རོལ་པ་མོའི་རྗེས་སུ་སློབ་པར་བྱེད་དོ།།དེ་ནས་དྲང་སྲོང་གིས་སྨྲས་པ།རོལ་པ་མོ
བུ་མོ་ཁྱོད་ཀྱིས་སྐྱེ་བ་སྔ་མར་ཡིད་ལ་བྱས་ཤིང་བཟུང་བའི་ལྷན་ཅིག་སྐྱེས་པའི་ཏིང་ངེ་འཛིན་སངས་རྒྱས་ཐམས་ཅད་ཀྱི་ཡུལ་ལ་འཇུག་པ།བསམ་དུ་མེད་པ།ཐོགས་པ་མེད་པ།ནམ་མཁའ་མཛོད་ཀྱི་གཏེར་ཞེས་བྱ་བ་ཡིད་ལ་གྱིས་ཤིག།
དེ་བཞིན་གཤེགས་པ་ཐམས་ཅད་ཀྱི་སྐུ་དང་།གསུང་དང་།ཐུགས་ཡེ་ཤེས་ཀྱི་དམ་ཚིག་བསྲུང་བར་གྱིས་ཤིག།བུ་མོ་གཞན་ཡང་རེ་བ་མེད་པའི་བསམ་པ་རྒྱ་ཆེན་པོ་སྐྱེད་ཅིག།ཅེས་བསྒོས་ནས།དེ་ཉིད་དུ་དྲང་སྲོང་དེ་མི་སྣང་བར་གྱུར

།།དེ་ནས་བུ་མོ་རོལ་པ་མོས་ཀྱང་ནམ་མཁའ་མཛོད་ཀྱི་གཏེར་ཞེས་བྱ་བ་ནས་སེང་གེ་རྣམ་པར་བསྒྱིངས་པ་ཞེས་བྱ་བ་ལ་སོགས་པའི་བར་གྱི་ཏིང་ངེ་འཛིན་གྱི་སྒོ་མཐའ་ཡས་པ་སྐད་ཅིག་དེ་ཉིད་ལ་ཐོབ་ནས།དེ་བཞིན་གཤེགས་པ་ཐམས་ཅད་ཀྱི་སྔ།
དང་།གསུང་དང་།ཐུགས་ཡེ་ཤེས་ཀྱི་དམ་ཚིག་བསྲུངས་ཤིང་།བུ་མོ་ལྔ་བརྒྱ་དང་བཅས་པས་དཔལ་ཨོ་རྒྱན་གྱི་ཡུལ་བྱང་ཆུབ་སེམས་དཔའ་ཕྲག་ན་རྡོ་རྗེས་བྱིན་གྱིས་བརླབ་པའི་གནས་ན་རྣལ་འབྱོར་གྱི་སྤྱོད་པ་མཛད་ཅིང་།སྐལ་བ
དང་ལྡན་པ་རྣམས་ལ་ལྷན་ཅིག་སྐྱེས་པའི་ཏིང་ངེ་འཛིན་སངས་རྒྱས་ཐམས་ཅད་ཀྱི་ཡུལ་ལ་འཇུག་པ།བསམ་དུ་མེད་པ།ཐོགས་པ་མེད་པ།ནམ་མཁའ་མཛོད་ཀྱི་གཏེར།།དེ་བཞིན་གཤེགས་པ་ཐམས་ཅད་ཀྱི་སྐུ་དང་།གསུང་དང་།ཐུགས
ཡེ་ཤེས་ཀྱི་དམ་ཚིག་དང་ལྡན་པ་འདི་སྟོན་ཞིང་བཞུགས་ཏེ།དེའི་ཚུལ་ནི་དེ་འདྲའོ།།།དེ་བཞིན་དཔའ་བོ་རྡོ་རྗེ་དཔལ།།ཞེས་བྱ་བ་ནི་དེ་ནས་དུས་ཕྱི་མ་ཞིག་ན་ཨོཾ་རྒྱན་གྱི་གནས་དེ་ཉིད་དུ་རྒྱལ་པོ་ཆེན་པོ་དཔའ་བོ་རྡོ་རྗེ་ཞེས་བྱ་བ་རྒྱལ
སྲིད་ཀྱི་འབྱོར་པ་ཕུན་སུམ་ཚོགས་པ་དང་ལྡན་པ།དཀོན་མཆོག་གསུམ་ལ་མི་